Den 16-årige blev varetægtsfængslet tilbage i juni i år, og anklagemyndigheden kræver drengen udvist af landet.

Anklagemyndigheden i Nordsjælland har rejst tiltale mod en 16-årig dreng i en sag om et knivstikkeri mod en 14-årig dreng, der fandt sted på Dyrehavsbakken 14. maj i år.

Det fremgår af en pressemeddelelse fra Nordsjællands Politi.

Den 16-årige bliver tiltalt for grov vold efter Straffelovens §245 stk. 1, og der er endvidere taget forbehold for påstand om udvisning, lyder det i pressemeddelelsen.

Retssagen bliver ført ved Retten i Lyngby og er berammet til 7. og 16. november i år.

Det vides ikke, hvordan den 16-årige forholder sig til tiltalen.

Stukket i brystet

Den 16-årige dreng blev i juni varetægtsfængslet i fire uger sigtet for særligt farlig vold.

Overfaldet skete 14. maj kort før klokken 22, da uoverensstemmelser mellem to grupper udviklede sig i området nær radiobilerne på Dyrehavsbakken i Klampenborg.

Senere stødte grupperne sammen på et stiområde uden for Dyrehavsbakken.

Her blev den 14-årige dreng stukket i henholdsvis brystregionen og begge baller og måtte efterfølgende behandles for blandt andet en sammenklappet lunge.

Drengen overlevede overfaldet.

Ti unge efterlyst i sagen

Nordsjællands Politi har flere gange appelleret til offentligheden om hjælp til at opklare sagen.

I forbindelse med efterforskningen har politiet bragt fotos af ti unge mænd eller drenge, der var efterlyst i forbindelse med overfaldet på den 14-årige.

Politiet fik i den forbindelse op mod 100 henvendelser fra borgere, som ville hjælpe med oplysninger.

Anklagemyndigheden ved Nordsjællands Politi har dog kun fundet grundlag for at rejse tiltale mod den 16-årige dreng.